“บล.โนมูระฯ”เปิด5ปัจจัยซื้อAMANAH ชูราคา”Undervalued”-กำไรปี61ออลไทม์ไฮ
“บล.โนมูระฯ” เปิด 5 ปัจจัยซื้อ AMANAH ชี้ราคา "Undervalued"-กำไรปี 61 ออลไทม์ไฮ ด้านราคาหุ้น AMANAH ล่าสุดอยู่ที่ระดับ 2.06 บาท ปรับตัวขึ้น 0.04 บาท หรือ 1.98% สูงสุดที่ระดับ 2.08 บาท ต่ำสุดที่ระดับ 2.04 บาท ด้วยมูลค่าซื้อขาย 12.39 ล้านบาท
1 ส.ค. 2561

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ วันนี้ (1 ส.ค.2561) โดยเริ่มต้นคำแนะนำ “ซื้อ” บริษัท อะมานะฮ์ ลิสซิ่ง จำกัด (มหาชน) หรือ AMANAH ให้ราคาเป้าหมายปี 2561 ที่ 3.26 บาท สะท้อนประมาณการกำไรเติบโตเฉลี่ย (CAGR) 3 ปีข้างหน้า สูงถึง 99% หลังปรับโครงสร้างธุรกิจครั้งสำคัญ Turnaround เป็นบริษัทที่พื้นฐานแข็งแกร่งภายใน 2 ปี
นอกจากนี้ บริษัทมีการเปลี่ยนแผนธุรกิจ ปล่อยเฉพาะสินเชื่อจำนำทะเบียนรถยนต์ที่มี Yield สูงขึ้น 22% จากปี 2558 มี Yield ธุรกิจเดิม 10% และเลิกปล่อยสินเชื่อประเภทอื่นทั้งหมดตั้งแต่ไตรมาส 3/2558 ทั้งนี้ผู้ถือหุ้นใหญ่ให้วงเงินกู้ที่ Cost of Fund ต่ำเพียง 4% (คู่แข่ง 6%) ขณะที่ NPL Ratio คาดลดลงเหลือเพียง 7% ในปี 2561 (จากปี 2558 ที่ 12%) หลังจากบริษัทเข้มงวดลูกค้าสินเชื่อใหม่
ทั้งนี้คาดว่ากำไรสุทธิไตรมาส 2/2561 ที่ 41.5 ล้านบาท พลิกเป็นกำไรจากช่วงเดียวกันเมื่อปีก่อน แต่ลดลง 8.5% จากไตรมาสก่อนจากเป็นช่วง Low season และบริษัทชะลอการปล่อยสินเชื่อใหม่ เนื่องจากกังวลความไม่ชัดเจน ประเด็นพรบ.เช่าซื้อฉบับใหม่
อย่างไรก็ตามสถานการณ์ในปัจจุบัน น่าจะคลีคลายไปในทิศทางบวก ส่งผลให้ตั้งแต่ในช่วงกลางเดือนมิ.ย.2561 บริษัทเริ่มกลับมาเร่งปล่อยสินเชื่อใหม่มากขึ้นเพื่อให้ถึงเป้าหมาย New Loan +350 ลบ. (ปีละ +1,500 ลบ.) ในแต่ละไตรมาส จึงคาดว่าผลประกอบการในช่วงไตรมาส 3/2561 น่าจะเติบโตในอัตราเร่งอีกครั้ง
ทั้งนี้ คาดผลประกอบการของ AMANAH Turnaround ได้อย่างแข็งแกร่ง (มีกำไรคงที่ 3 ไตรมาสติดต่อกัน) และกำลังเข้าสู่ช่วง Growth Stage จากการเร่งขยายพอร์ตสินเชื่อสะท้อน ประมาณการกำไรเติบโตเฉลี่ย 3 ปีข้างหน้า (2561-2563) สูงถึง 99% ประเมินมูลค่าพื้นฐานปี 2561 ที่ 3.26 บาท อิง PER ปี 2561 ที่ 19เท่า และ P/BV ที่ 2.8 เท่า
โดยแนะนำซื้อ มี Upside สูงถึง 61% จากการปรับโครงสร้างธุรกิจใหม่ Turnaround กลับมามีกำไรคงที่แล้ว 3 ไตรมาสกำลังเข้าสู่ช่วง Growth stage คาดกำไรในปี 2561 โตแรงถึง 244% จากปีก่อน ทำ All-time high ตั้งแต่เข้าตลาดแต่ราคาหุ้นปัจจุบันซื้อขายต่ำกว่าปัจจัยพื้นฐาน (Undervalued) มากหรือเทียบ PER ปี 2561 เพียง 11.8 เท่า
 
นอกจากนี้ บล.โนมูระ พัฒนสิน ได้ให้ 5 เหตุผลที่นักลงทุนต้องเลือกซื้อ AMANAH ดังนี้
1) Lending Yield: ขึ้นสู่ระดับ 20.6% จากเดิม 10% AMANAH จากเดิมมี Yield เฉลี่ยรวมทั้งพอร์ตต่ำเพียง 10% ในช่วงต้นปี 2015 บริษัทเจอปัญหาขาดทุนสุทธิอย่างหนักเกี่ยวเนื่องกับปัญหาหนี้เสียในระดับสูงและ Lending Yield ต่ำ หลังจากนั้นมีการปรับเปลี่ยนโครงสร้างของสินเชื่อที่ปล่อยใหม่ตั้งแต่ไตรมาส 2/2558 บริษัทเลือกปล่อยสินเชื่อเฉพาะประเภทจำนำทะเบียนรถยนต์หรือ Auto-to-Money (ATM) เหมือนกับสินเชื่อของ SAWAD และ MTC เป็นสินเชื่อทีมีอัตราผลตอบแทนสูงระดับ 20%-25% และใช้เวลาเพียง 10 ไตรมาส มีพอร์ตสินเชื่อรวม 2.75 พันลบ. ณ สิ้นปี 2560 และมีสัดส่วนของ ATM สูงถึง 80% จึงประมาณการในปี 2561 คาด Yield จะปรับตัวขึ้นสู่ 20.6% หนุนรายได้รวมเพิ่มขึ้นที่721.4 ลบ. เพิ่มขึ้น 40.3% จากปีก่อน และกำไรสุทธิคาดทำ All-time high ตั้งแต่เข้าตลาดฯ ที่ 167.8 ลบ. เติบโตแรงกว่า เพิ่มขึ้น 243.8% จากปีก่อน
2) Cost of Fund: ระดับต่ำเพียง 4% ผู้ถือหุ้นใหญ่หนุน: ธนาคารอิสลามแห่งประเทศไทยถือหุ้นอันดับ 1 ในสัดส่วน 48.9% (as of 8 Mar 18) เป็นผู้สนับสนุนหลักให้วงเงินกู้แก่ AMANAH คาดมูลค่าราว 2.0-2.5 พันลบ. ในอัตราดอกเบี้ย เพียง 4% ถือว่าต่ำกว่าการขอกู้ยืมจากธนาคารพาณิชย์ทั่วไปมากที่ระดับ 6%-7% ต่อเนื่องถึง หากเปรียบเทียบกับ SAWAD และ MTC เมื่อแรกจดทะเบียนเข้าตลาดฯในปี 2554-2558 ยังมีต้นทุนทางการเงินสูงถึง 5% ก่อนทีจะทยอยลดลงหลังเข้าตลาดฯ ดังนั้นมองว่า Cost of fund ที่ 4% เป็นจุดแข็งของบริษัทที่ได้เปรียบหนุน Net interest margin ในปี 2561 คาดสูงถึง 14% (ปี 2015: 6.6%)
3) NPL Ratio: คาดลดเหลือเพียง 7% (เดิม 12%) อัตราส่วนหนี้สงสัยจะสูญเป็น Indicator สำคัญ บ่งชี้ถึงเสถียรภาพของผลประกอบการ หากบริหารจัดการสินเชื่อได้ดี ทั้งก่อนและหลังปล่อยสินเชื่อจะควบคุมอัตราส่วนหนี้สงสัยจะสูญได้ดี เช่น ตรวจสอบ Credit score ของลูกค้าและคุณภาพของสินทรัพย์ที่นำมาค้ำประกัน ซึ่งปัญหาที่ผ่านมาในปี 2558 AMANAH มี NPL Ratio สูงถึง 12% และมีผลขาดทุนกว่า -136 ลบ. เพราะมีคุณภาพของสินทรัพย์ทีอ่อนแอ ทำให้มีผลขาดทุนหลังจากขายประมูลทอดตลาด
อย่างไรก็ดี บริษัทตั้งสำรองหนี้สงสัยจะสูญในพอร์ตเก่าที่มีหนี้คุณภาพต่ำแล้วเสร็จกว่า 90%-95% ในช่วง 8 ไตรมาสย้อนหลัง และเร่งสร้างพอร์ตสินเชื่อจำนำทะเบียนรถยนต์ทดแทน จึงคาด NPL Ratio ปี 2561 ปรับตัวดีขึ้นยืนระดับที่ 7% และจะค่อยๆลดลงต่อเนื่องไปจนถึงปี 2563 จากการบริหารจัดการเก็บหนี้และเข้มงวดปล่อยสินเชื่อลูกค้ามากขึ้น
4) Collection: ตามเก็บหนี้เสียได้มีประสิทธิภาพมากขึ้นอีกหนึ่งกลไกสำคัญที่จ ะMaintain ความสามารถในการทำกำไร แบ่งออกเป็น การตรวจสอบความสามารถในการชำระของลูกค้าและความเสี่ยงอย่างรอบคอบ โดยบริษัทมีนโยบายเพิ่มความเข้มงวดและตรวจสอบคุณภาพของรถยนต์ที่นำมาค้ำประกัน ให้มีความรัดกุมมากขึ้นทำให้สามารถขายทอดสู่ตลาดได้ง่ายและมีราคาสูง
ทั้งนี้ Outsource Third party บริษัทตามเก็บหนี้ทีมมีประสบการณ์และ เลือกใช้บริการหลายบริษัทเพื่อให้เข้าถึงฐานข้อมูลของลูกค้ารายย่อยในวงกว้าง หากตามยึดรถยนต์มาได้เร็ว จะบริหารต้นทุนได้ดีและลดโอกาสในการขายขาดทุน ท้ายที่สุดผลประกอบการจะมีเสถียรภาพมากขึ้น
5) Portfolio เล็กแค่ 2.75 พันลบ. ยังเติบโตได้อีกมาก: ใช้ระยะเวลาเพียง 11 ไตรมาส ก็สามารถสร้างพอร์ตสินเชื่อทีมีคุณภาพ ณ สิ้นปี 2560 มูลค่า 2.75 พันลบ. โดยหากพิจารณาจาก หนี้สินต่อครัวเรือนของผู้มีรายได้น้อย-กลางยังคงอยู่ในระดับสูง จึงให้น้ำหนักตลาดสินเชื่อจำนำทะเบียนรถยนต์ยังคงสามารถเติบโตได้ หนุน AMANAH พอร์ตขยายใหญ่ขึ้น ตามอุตสาหกรรม จึงคาดพอร์ตสินเชื่อรวมในปี 2561/2562/2563 ที่ระดับ 3.49 พันลบ. / 3.98 พันลบ. / 4.87 พันลบ. เพิ่มขึ้น 27%/22%/21% จากปีก่อนตามลำดับ
ด้านราคาหุ้น AMANAH ล่าสุด ณ เวลา 12.08 น. อยู่ที่ระดับ 2.06 บาท ปรับตัวขึ้น 0.04 บาท หรือ 1.98% สูงสุดที่ระดับ 2.08 บาท ต่ำสุดที่ระดับ 2.04 บาท ด้วยมูลค่าซื้อขาย 12.39 ล้านบาท